Buss beskutt i Skien
Politiet fikk meldingen like etter klokken 21.00 fredag kveld. Ingen ble skadet, men tre bussruter ble ødelagt. Bussen kom kjørende inn på Bjørntvedtvegen utenfor Skien da skuddene ble avfyrt mot den. Skuddene gikk ikke gjennom bussrutene, opplyser operasjonsleder Aadne Røilid i Telemark politidistrikt til NTB. Lørdag morgen ble det kastet stein mot en rutebuss i Porsgrunn. De første meldingene gikk ut på at dette var avfyrt skudd, men nærmere undersøkelser viste at det var stein som var kastet mot vinduet. - Nærmere undersøkelser viser at det ikke dreier seg om avfyrt skudd, men en stein som er kastet mot ruten, sier operasjonsleder i Telemark politidistrikt Vidar Aaltvedt. Han forteller at det kun var sjåføren som var i bussen da steinen ble kastet. Hendelsen fant sted kun tolv timer etter at rutebussen i Skien ble beskutt. I den forbindelse har politiet fått tips om at to gutter løp fra stedet. Politiet er interessert i å få tips fra publikum om episoden. VG Nett/NTB
Fredag kveld ble flere skudd avfyrt mot en rutebuss i Skien.